
Către,




BIROUL PERMANENT AL



CAMEREI DEPUTAŢILOR
Vă înaintăm, alăturat, raportul comun asupra propunerii legislative pentru completarea lit.b) a alin.(1) al art.5 din Ordonanţa Guvernului nr.36/2006 privind unele măsuri pentru funcţionarea sistemelor centralizate de alimentare cu energie termică a populaţiei, transmisă Comisiei pentru industrii şi servicii şi Comisiei pentru administraţie publică şi amenajarea teritoriului pentru dezbatere în fond cu adresa nr. Plx.372/2014.
	PREŞEDINTE,
	VICEPREŞEDINTE,



	Iulian IANCU
	Laurenţiu NISTOR

r a p o r t   C O M U N
asupra propunerii legislative pentru completarea lit.b) a alin.(1) al art.5 din Ordonanţa Guvernului nr.36/2006 privind unele măsuri pentru funcţionarea sistemelor centralizate de alimentare cu energie termică a populaţiei
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru industrii şi servicii şi Comisia pentru administraţie publică şi amenajarea teritoriului, au fost sesizate spre dezbatere în fond, în procedură obişnuită, cu propunerea legislativă pentru completarea lit.b) a alin.(1) al art.5 din Ordonanţa Guvernului nr.36/2006 privind unele măsuri pentru funcţionarea sistemelor centralizate de alimentare cu energie termică a populaţiei, transmisă cu adresa nr.Plx.372 din 2 septembrie 2014, înregistrată cu nr. 4c-3/262 din 3 septembrie 2014 şi respectiv cu nr.4c-6/271 din 2 septembrie 2014.
Senatul în calitate de primă Cameră, a respins propunerea legislativă în şedinţa din 24 iunie 2014.

Potrivit prevederilor art.75 din Constituţia României, republicată şi ale art.92 alin (9) pct.1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră Decizională.

La întocmirea prezentului raport comun Comisiile au avut în vedere:
· avizul favorabil al Consiliului Legislativ (nr.308/24.03.2014);

· avizul favorabil al Comisiei juridice, de disciplină şi imunităţi (nr.4c-11/839 /17.09.2014);
· avizul negativ al Comisiei pentru buget, finanţe şi bănci (nr.4c-2/435/24.09.2014)

· punctul de vedere negativ al Guvernului transmis cu adresa nr.1338/9.07.2014.
Propunerea legislativă are ca obiect de reglementare modificarea art.5 alin.(1) lit.b) din Ordonanţa Guvernului nr.36/2006 privind unele măsuri pentru funcţionarea sistemelor centralizate de alimentare cu energie termică a populaţiei, aprobată cu modificări şi completări prin Legea nr.483/2006, cu modificările şi completările ulterioare. Astfel, se preconizează ca producătorii de energie termică să poată achita în avans consumul de gaze naturale nu doar furnizorilor de gaze naturale, aşa cum este prevăzut actualmente, ci şi transportatorilor şi distribuitorilor de gaze naturale.
Potrivit prevederilor art.61 şi art.63 din Regulamentul Camerei Deputaţilor, republicat, cu modificările şi completările ulterioare, examinarea propunerii legislative a avut loc în şedinţe separate.

Comisia pentru industrii şi servicii şi-a desfăşurat lucrările în data de 23 septembrie 2014. Din numărul total de 24 membri ai Comisiei au participat la şedinţă 23 deputaţi.

 Comisia pentru administraţie publică şi amenajarea teritoriului şi-a desfăşurat lucrările în data de 24 martie 2015. Din numărul total de 22 membri ai Comisiei au participat la şedinţă 20 deputaţi.
La dezbateri au participat, în conformitate cu prevederile art.54 şi 55 din Regulamentul Camerei Deputaţilor, republicat, cu modificările şi completările ulterioare în calitate de invitaţi doamna Anca Ginavar - şef serviciu şi domnul Stamatiade Cristian din partea Ministerului Dezvoltării Regionale şi Administraţiei Publice şi domnul Untescu Marius - şef serviciu - Departamentul pentru energie de la Ministerul Economiei.
Potrivit art.100 pct.43 din Legea energiei electrice şi a gazelor naturale nr.123/2012, cu modificările ulterioare, furnizarea gazelor naturale reprezintă “activitatea comercială de vânzare a gazelor naturale” ca marfă în sine, în timp ce transportul şi distribuţia reprezintă activităţi de prestări servicii necesare pentru ca gazele naturale să ajungă la furnizor la clientul final.

Conform art.179 alin.(2) lit.e) şi i) din Legea nr.123/2012, activităţile de transport şi distribuţie a gazelor naturale sunt activităţi reglementate, iar conform art.179 alin.(1) din acelaşi act normativ, pentru activităţi aferente pieţei reglementate, tarifele se stabilesc de către Autoritatea Naţională de Reglementare în Domeniul Energiei, iar contractele de transport, respectiv de distribuţie se încheie în baza contractelor-cadru aprobate de Autoritatea Naţională de Reglementare în Domeniul Energiei. Contractele-cadru se încadrează în sfera contractelor obligatorii, părţile neputând deroga de la prevederile acestora sub sancţiunea nulităţii.

Cu ocazia dezbaterilor s-a constatat că nu este justificată extinderea prevederilor acestei teze şi la activităţile de transport şi distribuţie a gazelor naturale, întrucât tarifele pentru prestarea serviciilor de transport, respectiv a serviciului de distribuţie, sunt stabilite de către Autoritatea Naţională de Reglementare în Domeniul Energiei, şi nu pot fi negociate, iar contractele cu operatorii de transport şi de sistem şi cu operatorii de distribuţie se încheie cu respectarea prevederilor contractelor-cadru aprobate de Autoritatea Naţională de Reglementare în Domeniul Energiei.
În urma dezbaterilor şi a opiniilor exprimate, membrii celor două Comisii au hotărât,cu majoritate de voturi(o abţinere)respingerea propunerii legislative pentru completarea lit.b) a alin.(1) al art.5 din Ordonanţa Guvernului nr.36/2006 privind unele măsuri pentru funcţionarea sistemelor centralizate de alimentare cu energie termică a populaţiei.
În raport de obiectul şi conţinutul său, propunerea legislativă face parte din categoria legilor ordinare.
	PREŞEDINTE,

Iulian IANCU

	VICEPREŞEDINTE, 
Laurenţiu NISTOR

	SECRETAR,
Radu Bogdan ŢÎMPĂU
	SECRETAR, 
Radu BABUŞ




Consilieri parlamentari,                                                                              Consilier parlamentar
Viorica Petraşcu                                                                                  
Elena Hrincescu
Raluca Roşca                                                                                            

